Document ID: /roh_data/filtered/fineweb-2-filterrobots_roh.jsonl.gz/50851

La maioritad dals chantuns reduceschan la quarantina per persunas che han gì stretg contact cun ina persuna infectada da 10 sin 7 dis. Uschia suondan els a las recumandaziuns da l'Uffizi federal da sanadad publica BAG. Nagina reducziun da la quarantina han ils chantuns Grischun, Glaruna, Soloturn, Basilea Champagna, Argovia, Turgovia e Schaffhusa fatg.
Betg en quarantina ston ir persunas ch'han gì almain duas vaccinaziuns, u ch'èn guaridas (aifer ils ultims 12 mais). En intgins chantuns na dastgan l'ultima dosa u l'infecziun betg esser pli ditg che quatter mais enavos, per exempel a Turitg u a Friburg.
Isolaziun resta tar 10 dis
Il temp d'isolaziun resta dentant tar 10 dis. Cun questa midada duai l'effect da la quarantina sin la societad e l'economia vegnir levgià. Ed ins veglia evitar stretgas da persunal pervia da la varianta omicron che sa derasa en il mument fermamain.